b"\n_START_ARTICLE_\nEnglanninvinttikoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nFCI:n rotum\xc3\xa4\xc3\xa4ritelm\xc3\xa4n mukainen ihannekorkeus englanninvinttikoiraurokselle on 71\xe2\x80\x9376 cm, nartulla 68\xe2\x80\x9371 cm. Koiran turkki on lyhyt ja sile\xc3\xa4. V\xc3\xa4rej\xc3\xa4 ja niiden yhdistelmi\xc3\xa4 on paljon, esimerkiksi valkoinen, fawn (vaaleanruskea), punainen, musta, sininen ja erilaiset brindlen (tiikerijuovaisen) s\xc3\xa4vyt. Lis\xc3\xa4ksi mainitut s\xc3\xa4vyt voivat yhdisty\xc3\xa4 valkoisen kanssa (esimerkiksi valko-fawn, valko-brindle)._NEWLINE_Englanninvinttikoirat ovat eritt\xc3\xa4in voimakasrakenteisia, j\xc3\xa4ntevi\xc3\xa4, lihaksikkaita ja linjakkaita koiria. Ruumiinrakenne on ihanteellinen juoksemiseen. Englanninvinttikoiralla on pitk\xc3\xa4 kaula, p\xc3\xa4\xc3\xa4 ja kuono sek\xc3\xa4 pienet, hienorakenteiset niin sanotut ruusukorvat. Rintakeh\xc3\xa4 on syv\xc3\xa4 ja vy\xc3\xb6t\xc3\xa4r\xc3\xb6 kapea. Jalat ovat pitk\xc3\xa4t ja hyvin lihaksikkaat, h\xc3\xa4nt\xc3\xa4 pitk\xc3\xa4 ja kaareutuva. Tassut ovat kiinte\xc3\xa4t, ja anturoiden v\xc3\xa4liss\xc3\xa4 on r\xc3\xa4pyl\xc3\xa4t. Pitk\xc3\xa4 kuono ja suuri syd\xc3\xa4n antavat maksimaalisen hapenoton ja eritt\xc3\xa4in massiiviset reisilihakset antavat r\xc3\xa4j\xc3\xa4ht\xc3\xa4v\xc3\xa4n nopeuden. _NEWLINE_N\xc3\xa4yttely- ja juoksulinjaiset koirat ovat ruumiinrakenteeltaan erilaisia. N\xc3\xa4yttelylinjaisilla koirilla on useimmiten syvempi rinta, ter\xc3\xa4v\xc3\xa4mm\xc3\xa4t kulmaukset ja enemm\xc3\xa4n massaa kuin juoksulinjaisilla.\n_START_SECTION_\nLuonne\n_START_PARAGRAPH_\nEnglanninvinttikoirat ovat kotioloissa useimmiten rauhallisia ja helppoja lemmikkej\xc3\xa4. Rotu on yleens\xc3\xa4 sopeutuvainen, lempe\xc3\xa4, tasainen ja ihmisiins\xc3\xa4 syv\xc3\xa4sti kiintyv\xc3\xa4. Englanninvinttikoirat ovat my\xc3\xb6s avoimia uusia ihmisi\xc3\xa4 kohtaan ja tekev\xc3\xa4t mielell\xc3\xa4\xc3\xa4n tuttavuutta. Rotu ei sovellu luonteensa vuoksi vahtikoiraksi eik\xc3\xa4 ohuen turkkinsa ja pienen rasvaprosenttinsa vuoksi piha- tai ulkokoiraksi._NEWLINE_Englanninvinttikoirat sopivat hyvin my\xc3\xb6s kaupunkiasumiseen, sill\xc3\xa4 kotona englanninvinttikoira torkkuu ja tarkkailee ihmisi\xc3\xa4. Lis\xc3\xa4ksi rotu ei yleens\xc3\xa4 juuri hauku. Lyhyt turkki on helppo hoitaa. Englanninvinttikoira kuitenkin tarvitsee s\xc3\xa4\xc3\xa4nn\xc3\xb6llist\xc3\xa4 liikuntaa:  jos t\xc3\xa4t\xc3\xa4 mahdollisuutta ei ole, koira purkaa turhautumisensa kotona. Englanninvinttikoira ei ole kest\xc3\xa4vyysurheilija vaan sprintteri, joten sen liikunnan tarve on alle tunti p\xc3\xa4iv\xc3\xa4ss\xc3\xa4 eli pienempi kuin muilla vastaavan kokoisilla koirilla. S\xc3\xa4\xc3\xa4nn\xc3\xb6llinen ulkoilu ja vapaana juoksuttaminen aidatulla alueella takaavat sen, ett\xc3\xa4 englanninvinttikoira viett\xc3\xa4\xc3\xa4 sis\xc3\xa4ll\xc3\xa4oloajan rauhallisesti._NEWLINE_Englanninvinttikoiralla on hyvin voimakas saalistusvietti, ja se l\xc3\xa4htee helposti juoksevan kohteen per\xc3\xa4\xc3\xa4n. Esimerkiksi kotona sis\xc3\xa4kissan kanssa hyvin toimeen tuleva englanninvinttikoira voi ulkona l\xc3\xa4hte\xc3\xa4 saalistamaan vapaana juoksevaa kissaa. T\xc3\xa4m\xc3\xa4n vuoksi koira t\xc3\xa4ytyy ulkona aina pit\xc3\xa4\xc3\xa4 kytkettyn\xc3\xa4 ja sill\xc3\xa4 on hyv\xc3\xa4 olla kuonokoppa. Vapaana juoksutettaessa paikan valinta on t\xc3\xa4rke\xc3\xa4\xc3\xa4, sill\xc3\xa4 englanninvinttikoira voi nopeutensa ansiosta hetkess\xc3\xa4 h\xc3\xa4vit\xc3\xa4 aitaamattomalta alueelta horisonttiin. Useimmiten koira kuitenkin palaa takaisin, kun se kadottaa n\xc3\xa4k\xc3\xb6yhteyden takaa-ajettavaan. Koska koira ajaa saalista niin sanotussa tunnelin\xc3\xa4k\xc3\xb6tilassa, se voi my\xc3\xb6s eksy\xc3\xa4 eik\xc3\xa4 ehk\xc3\xa4 t\xc3\xa4ll\xc3\xb6in l\xc3\xb6yd\xc3\xa4 takaisin l\xc3\xa4ht\xc3\xb6paikkaan.\n_START_SECTION_\nHarrastus\n_START_PARAGRAPH_\nOmistajan kiinnostuksen mukaan englanninvinttikoiran kanssa voi harrastaa rata- ja maastojuoksua, koiran\xc3\xa4yttelyj\xc3\xa4 sek\xc3\xa4 jossain m\xc3\xa4\xc3\xa4rin jopa agilitya ja tokoa, mutta aktiivisesti kilpailevia koirakoita ei ainakaan Suomessa ole. Englanninvinttikoiralla ei ole palveluskoiraoikeuksia, joten ne eiv\xc3\xa4t saa kilpailla PK-kokeissa.\n_START_SECTION_\nHistoria\n_START_PARAGRAPH_\nEnglanninvinttikoiran tausta on Euroopassa, jossa se kehittyi paimenkoiraroduista. Englanninvinttikoira ja ven\xc3\xa4j\xc3\xa4nvinttikoira ovat l\xc3\xa4heisemp\xc3\xa4\xc3\xa4 sukua toisilleen kuin aasialaisper\xc3\xa4iset vinttikoirarodut saluki, afgaaninvinttikoira ja afrikkalaisper\xc3\xa4inen sloughi. _NEWLINE_Tarkalleen ei tiedet\xc3\xa4, milloin englanninvinttikoira (my\xc3\xb6s greyhound) varsinaisesti kehittyi omaksi rodukseen. Vuonna 2004 julkaistun tutkimuksen mukaan englanninvinttikoira perustuu paimenkoirarotuihin Nykytutkimuksen mukaan greyhound edustaa omaa euraasialaista rotua, joka poikkeaa egyptil\xc3\xa4isist\xc3\xa4, afrikkalaisista ja persialaisista vinttikoiraroduista. DNA tutkimus vuodelta 2004 viittaa siihen, ett\xc3\xa4 greyhound on enemm\xc3\xa4n sukua euraasialaisille paimenkoirille kuin egyptil\xc3\xa4isille, afrikkalaisille ja persialaisille roduille.\n_START_SECTION_\nRodun nimi\n_START_PARAGRAPH_\nEnglanninvinttikoiran englanninkielinen nimi 'greyhound' tarkoittaa suoraan suomeksi k\xc3\xa4\xc3\xa4nnettyn\xc3\xa4 harmaata ajokoiraa. Yleisesti katsotaan, ett\xc3\xa4 nimi juontuu vanhaenglannin sanasta grighund', jossa hund vastaa nykymuotoista sanaa hound eli ajokoira, mutta sanan grig merkitys on tuntematon. _NEWLINE_Julius Pokornyn Indogermanisches etymologisches W\xc3\xb6rterbuch (s. 441\xe2\x80\x93442) sanoo my\xc3\xb6s, ett\xc3\xa4 \xe2\x80\x9dgreyhound\xe2\x80\x9d ei tarkoita \xe2\x80\x9dharmaata ajokoiraa\xe2\x80\x9d vaan nimen alkuosa juontuu indoeurooppalaisesta kantasanasta *g'her- , joka tarkoittaa \xe2\x80\x9dloistoa\xe2\x80\x9d tai \xe2\x80\x9dkimallusta\xe2\x80\x9d. On my\xc3\xb6s v\xc3\xa4itetty, ett\xc3\xa4 nimitys greyhound johtuu gaelinkielisest\xc3\xa4 sanasta 'grei', joka tarkoittaa uljasta tai ylv\xc3\xa4st\xc3\xa4._NEWLINE_Espanjankielinen galgo on my\xc3\xb6s vastaava kahden merkityksen sana: varsinaisesti se tarkoittaa nimenomaan espanjanvinttikoiraa, toisaalta my\xc3\xb6s yleisemmin vinttikoiraa.\n_START_SECTION_\nTerveys\n_START_PARAGRAPH_\nEnglanninvinttikoira on rotuna terve, eik\xc3\xa4 koirilla juuri ole perinn\xc3\xb6llisi\xc3\xa4 sairauksia. Rodulla ei esiinny lainkaan lonkkavikaa. L\xc3\xa4\xc3\xa4kinn\xc3\xa4ss\xc3\xa4 ja etenkin anestesiassa tulee ottaa huomioon rodun hidas maksan toiminta sek\xc3\xa4 pieni rasvaprosentti ja siksi noudattaa varovaisuutta. Syv\xc3\xa4st\xc3\xa4 rintakeh\xc3\xa4st\xc3\xa4\xc3\xa4n johtuen englanninvinttikoirat ovat alttiita mahalaukun kiertym\xc3\xa4lle."